Futbol bo‘yicha O‘zbekiston SSR chempionati
Futbol boʻyicha Oʻzbekiston SSR chempionati — Oʻzbekiston SSRning yetakchi futbol jamoalarini aniqlab bergan futbol musobaqasi hisoblangan. 1926—1991-yillarda faoliyat olib borgan. SSSR futbol ligalari tizimida jismoniy tarbiya jamoalari musobaqasi (JTJ) maqomiga ega boʻlgan. Turnir 1926—1936-yillarda „Oʻzbekiston SSR shaharlari chempionati“ nomi bilan yuritilib, 1937-yildan boshlab „Oʻzbekiston SSR chempionati“ ga oʻzgartirilgan. Oʻzbekiston SSRning eng kuchli futbol klublari umumittifoq chempionatlari Oliy liga, Birinchi liga, Ikkinchi liga hamda Ikkinchi quyi liga bahslarida ishtirok etishgan. Oʻzbekiston SSR chempionati gʻoliblari SSSR Ikkinchi quyi ligasiga yoʻllanmani qoʻlga kiritib, soʻnggi oʻrinlarni egallagan jamoalar esa respublikaning viloyat, tuman yoki shahar bosqichlaridagi musobaqalarga yuborilgan. Oʻzbekiston mustaqillikka erishgandan keyin Oʻzbekiston SSR chempionati faoliyati tugatilib, 1992-yilda Oʻzbekiston chempionatiga (Oliy liga) start berilgan.